* אני מבקש להודות לכולם על התמיכה ועל האמון.
* מינוי כזה היה בגדר מדע בדיוני לפני 4 שנים. אבל היום בשלו התנאים שזה יקרה. אנחנו חברי הועד ומעל הכל, השטח, העובדים והמנהלים רוצים לראות שינוי בהתנהלות הועד.
* אחרי שנים רבות של בחירות למועמד אחד הייתה לנו מערכת בחירות. דמוקרטית, מכובדת ללא התערבות של גורמים מחוץ לועד, כזאת שעושה כבוד לאירגון. גם אם היו בעיות כאלו ואחרות שעיכבו את התהליך, ידענו לפתור אותן ולהסיר את החלודה מגלגלי השיניים של מכונת הדמוקרטיה. אני מבקש להודות לשאר המתמודדים ולכל חברי הועד הארצי על שמירה על גבולות ההוגנות והכבוד ההדדי. זאת הדרך שעלינו לשמר ולהפוך לחלק מהתרבות הארגונית של ארגון העובדים.
* למרות שחלק גדול מהעשייה שלנו הייתה פוליטית, אם זה המועצה, ואם זה הבחירות עכשיו, זה לא מה שיאפיין אותנו בעתיד. הכל נעשה כדי להכין את התשתית לשפר את ארגון העובדים. להפוך אותו לארגון שפועל למען כלל העובדים, ארגון מקצועי עם תשוקה לייצג את השטח ולייצר עבורו סביבת עבודה טובה יותר.
* יש לנו כמה מטרות להשיג בקדנציה שנותרה.
* המטרה הראשית היא לנסות ולהגיע להסכמות על הסכם השכר. קיבלנו מנדט מהעובדים במועצה להאריך את תקופת הקדנציה עד לסיומו של הסכם השכר וקיבלנו מנדט מההסתדרות לעשות כך. יש לנו אחריות גדולה על הכתפיים. העובדים צמאים להסכם שכר טוב שיעזור להם לזקוף את קומתם ולהרגיש שההערכה כלפיהם שמופגנת באופן עקבי בטקסים ונאומים גם מתורגמת למעשים. העובדים הלכו כברת דרך ארוכה למען הבנק, כשנתנו להנהלה לפעול בצורה חסרת תקדים במהלכי ההתיעלות. מיזוג סניפים, הורדת מצבת כוח אדם לרמות שלנו כעובדים ומנהלים קשה להבין, שגורמת לעומס פיזי ונפשי במרבית היחידות. הסכמנו להעסקת עובדים בחוזים אישיים במקצועות נדרשים, הסכמנו למינויי מ"מ כדי לעזור לבנק להתמודד עם האתגר בתכנית הפרישה למנהלים. לקראת הסכם השכר העובדים מצפים שכל ההקרבה הזאת תבוא לידי ביטוי בהסכם מכבד והוגן.
* מטרה נוספת היא להחזיר את אמון הציבור בארגון העובדים. נפעל בשקיפות, בשיתוף ובמלוא המרץ למען העובדים. נדאג לחזק את הקשר עם השטח.
* נפעל לחזק את כוחם ומעמדם של חברי הועד הארצי. על העובדים והמנהלים בארגון להבין שבימים החשובים הללו עבודת הועד חשובה ותורמת לכלל המערכת וכי יש להתחשב בנו ולאפשר לנו לעשות את העבודה שלנו בלי להרים קשיים.
* יש לי בראש עוד רעיונות ומטרות אבל לפני הכל אני אשמח לשמוע מה אתם רוצים לעשות בקדנציה הקצרה שנותרה לנו. לא נוכל להספיק לעשות את כל הדברים ואפילו לא את מרביתם. זאת תיהיה העבודה של הקדנציה הבאה. אבל כן נוכל לתעדף במה כן להתמקד, ואיזו תשתית יש להכין לקדנציה הבאה.
* הדלת שלי פתוחה עבור כולכם ואתם מוזמנים להציף בפני כל דבר שנראה לכם ואני מבטיח להתייחס ברצינות. ולקדם את מה שראוי.
* בנושאי כוח אדם אני כמובן אתייעץ ואשתף. לדיוני כוח אדם אזמין את נציג היחידה הרלונטית או מי מטעמו. אני מבטיח לא לקבל החלטות על דעת עצמי ללא התיעצות ושיתוף ומבטיח לעדכן את הועד הארצי על כל החלטה ופעולה שאעשה במסגרת תפקידי.
* הבחירות מאחורינו והעשייה לפנינו. אני בטוח שכולנו נפעל יחד כגוף אחד חזק ומלוכד למען העובדים. שוחחתי רבות עם כולכם במהלך הקדנציה האחרונה ואני מאמין בכל אחת ואחד בשולחן הזה, שרוצים לעשות למען העובדים. יש לנו הזדמנות היסטורית להמשיך בשינוי הDNA של ארגון העובדים לארגון מודרני יותר, דמוקרטי יותר ומקצועי יותר.
* אני שוב מודה לכם על הבחירה ומבטיח לעבוד יום ולילה להצדיק את האמון שנתתם בי.